แนวโน้มดัชนีเช้าลุ้นขึ้นต่อ
นักวิเคราะห์ฯคาดตลาดหุ้นไทยเช้านี้มีโอกาสดีดตัวขึ้นต่อตามตลาดต่างประเทศ คาดหวังการช่วยเหลือกรีซ-ระวังแรงขายทำกำไร
28 ก.ย. 2554

นักวิเคราะห์ฯคาดตลาดหุ้นไทยเช้านี้มีโอกาสดีดตัวขึ้นต่อตามตลาดต่างประเทศ คาดหวังการช่วยเหลือกรีซ-ระวังแรงขายทำกำไร
นายเจริญ เอี่ยมพัฒนธรรม ผู้อำนวยการฝ่ายวิเคราะห์ บล.เคที ซีมิโก้ กล่าวว่า ตลาดหุ้นไทยเช้านี้มีโอกาสปรับตัวขึ้นต่อในทิศทางเดียวกับตลาดต่างประเทศ แม้ช่วงนี้จะยังไม่มีปัจจัยอะไรเข้ามาเพิ่มเติม แต่นักลงทุนยังมีความคาดหวังกระแสเรื่องการให้ความช่วยเหลือกรีซ เมื่อคืนนี้นายกรัฐมนตรีเยอรมนีก็ออกมายืนยันว่าจะทำทุกวิถีทางที่จะช่วยให้กรีซรอดพ้นจากการผิดนัดชำระหนี้
อย่างไรก็ตาม ตลาดฯได้ตอบรับข่าวไปบ้างแล้ว เพราะดูจากตลาดหุ้นเอเชียที่เปิดมาเช้านี้ก็ไม่ได้ตอบสนองเท่าไหร่ ดังนั้น จึงมองว่าการที่ดัชนีฯจะปรับตัวขึ้นในวันนี้คงไม่แรงเท่าเมื่อวาน และภาพรวมจะมีความผันผวนมากขึ้น จากแรงขายทำกำไรที่จะสลับออกมา
พร้อมให้แนวรับ 925 จุด แนวต้าน 950 และ 972 จุด